
დანართი

აჭარის ავტონომიური რესპუბლიკის განათლებისა და სპორტის სამინისტროს საქვეუწყებო დაწესებულება - საარქივო სამმართველოს თანამშრომელთა ეთიკისა და
ქცევის ზოგადი წესები

მუხლი 1. ზოგადი დებულებანი 
1. წინამდებარე ეთიკისა და ქცევის ზოგადი წესები (შემდგომში - წესი) ადგენს აჭარის ავტონომიური რესპუბლიკის განათლებისა და სპორტის სამინისტროს საქვეუწყებო დაწესებულება -  საარქივო სამმართველოსა და ტერიტორიულ ორგანოებში (შემდგომში - სამმართველო) თანამშრომელთა ქცევისა და ეთიკის ძირითად პრინციპებსა და სტანდარტებს.
2. წინამდებარე წესის მიზანია საჯარო ინტერესების დაცვა, ინტერესთა კონფლიქტის თავიდან აცილება, მოქალაქეთა/მკვლევართა მომსახურებისას და საზოგადოებრივი ინტერესების განხორციელებისას ეფექტური მართვის უზრუნველყოფა, საზოგადოების ნდობის ამაღლება და სამუშაო გარემოში პროფესიული სტანდარტების დამკვიდრება.
3. წინამდებარე წესის ძირითადი პრინციპებია კანონიერება და მიუკერძოებულობა, კეთილსინდისიერება, ინტერესთა კონფლიქტის თავიდან აცილება, კონფიდენციალურობა, პატივისცემა, კოლეგიალობა.
4. წინამდებარე წესით განისაზღვრება სამმართველოში დასაქმებულ პირთა ვალდებულებები, უფლებამოსილებები, მათ მიმართ აკრძალვების და პასუხისმგებლობების პროცედურები. აღნიშნული წესი ვრცელდება სამმართველოში დასაქმებული ყველა პირზე.

მუხლი 2. ტერმინთა განმარტება 
1.ოჯახის წევრი - მეუღლე, არასრულწლოვანი შვილი ან გერი, აგრეთვე მასთან მუდმივად მცხოვრები პირი.
2.ახლო ნათესავი - ოჯახის წევრი, პირდაპირი და დაღმავალი შტოს ნათესავი, გერი, და და ძმა, აგრეთვე მშობლის და შვილის გერები.
3.საჩუქარი – თანამშრომელისათვის, მისი ოჯახის წევრისათვის უსასყიდლოდ ან შეღავათიანი პირობებით გადაცემული ქონება ან გაწეული მომსახურება, ქონებრივი ვალდებულებისაგან სრულად ან ნაწილობრივ გათავისუფლება, რომელიც წარმოადგენს საერთო წესიდან გამონაკლისს.
4.ადმინისტრაციული რესურსი – სამმართველოს საკუთრებაში ან/და სარგებლობაში არსებული მატერიალური (საოფისე ინვენტარი და ტექნიკა, სამსახურებრივი ტრანსპორტი და სხვა მატერიალური სიკეთე) და არამატერიალური (სამუშაო დრო, ინტერნეტი, კომპიუტერული პროგრამები, პაროლი, მეილი, დაშვებები, ინფორმაცია, დამუშავებული მონაცემები, ოფიციალური ჩანაწერები და სხვ.) სიკეთე;
5.მინდობილი ქონება – ადმინისტრაციული რესურსი, რომელიც თანამშრომელს გადაცემული აქვს სამსახურებრივი უფლებამოსილების განხორციელებისას; 

მუხლი 3. თანამდებობრივი მოვალეობის შესრულების პრინციპები.
1.სამმართველოს თანამშრომელი თანამდებობრივ მოვალეობის შესრულების დროს უნდა იცავდეს შემდეგ პრინციპებს: კანონის უზენაესობას, ადამიანისა და მოქალაქის უფლებებს, თავისუფლებებისა და ღირსების პატივისცემა, უპარტიობას და საერო ხასიათს, პროფესიონალიზმს და კომპეტენტურობას.  
ა) თანამდებობრივი მოვალეობების შესრულების დროს უნდა იყოს ხალხისა და სახელმწიფოს ერთგული, რაც გულისხმობს მისი სამსახურებრივი უფლებამოსილების კეთილსინდისიერად შესრულებას. 
ბ) ასრულებს ხელმძღვანელის დავალებას, რომელიც არ ეწინააღმდეგება საქართველოს კონსტიტუციას, მოქმედ კანონმდებლობას და იღებს ყველა საჭირო ზომას, რათა თავიდან იქნეს აცილებული კანონის შესაძლო დარღვევები. იმ შემთხვევაში, თუ სამმართველოს თანამშრომელისაგან მოითხოვენ ან აიძულებენ მას არაკანონიერი ქმედებების ჩადენას ან/და წინამდებარე წესის ნორმების დაღვევას, იგი ვალდებულია ამის შესახებ აცნობოს სამმართველოს ხელმძღვანელობას.
გ) გადაწყვეტილების მიღებისას უნდა იყოს კეთილსინდისიერი, მიუკერძოებელი და სამართლიანი. დაუშვებელია უპირატესობის მინიჭება ამა თუ იმ პირისთვის ან პირთა ჯგუფისთვის, განურჩევლად რასისა, კანის ფერისა, სქესისა, რელიგიისა, პოლიტიკური და სხვა შეხედულებისა, წარმოშობისა, ქონებრივი და წოდებრივი მდგომარეობისა, საცხოვრებელი ადგილისა. დაუშვებელია სახელმწიფო ინტერესებზე მაღლა კერძო ინტერესების დაყენება.
დ) ახორციელებს თავის უფლებამოსილებებს პოლიტიკური პარტიის კუთვნილებისა და პირადი პოლიტიკური შეხედულებებისაგან დამოუკიდებლად, იგი თავისუფალი და ნეიტრალურია გადაწყვეტილების მიღებისას და მიჯნავს სახელმწიფოს ინტერესებს პოლიტიკური პარტიის ინტერესებისგან, თავს იკავებს ისეთი ქმედებისაგან, რომელიც შესაძლებელია, აღქმულ იქნეს კონკრეტული პოლიტიკური პარტიის ინტერესების გატარებად და არ იყენებს ადმინისტრაციულ რესურსს პოლიტიკური პარტიის მიზნებისათვის. 
ე) თავისუფალი და ნეიტრალურია გადაწყვეტილების მიღებისას და მიჯნავს სახელმწიფო ინტერესებს პირადი რელიგიური ან იმ რელიგიური თემისა თუ გაერთიანების ინტერესებისგან, რომელსაც ის თავს მიაკუთვნებს. ახორციელებს თავის უფლებამოსილებებს პირადი რელიგიური კუთვნილების, მრწამსისა და შეხედულებებისაგან დამოუკიდებლად. სამსახურებრივი უფლებამოსილების განხორციელების პერიოდში, სხვა თანამშრომლებსა/კოლეგებსა და მოქალაქეებთან ურთიერთობისას, პირდაპირი საჭიროების არარსებობის შემთხვევაში, თავს იკავებს რელიგიური შინაარსის საჯარო განცხადებებისგან და არ ახდენს საკუთარი რელიგიური მრწამსის, პრაქტიკის ან შეხედულებების მიზანშეუწონელ დემონსტრირებას. 
მუხლი 4. სამმართველოს თანამშრომელთა ქცევის ნორმები.
1. მოქალაქეთა ან/და მკვლევართა მომსახურების სრულყოფის მიზნით, სამმართველოს თანამშრომელი ვალდებულია დაიცვას მათთან ურთიერთობის შემდეგი ნორმები; 
ა) იყოს კეთილგანწყობილი, მომთმენი და ყურადღებიანი ნებისმიერი კატეგორიის მოქალაქისა თუ მკვლევარის მიმართ; 
ბ) უნდა ისაუბროს დამაჯერებლად, გამართული ქართული ენით, სასიამოვნო ტონითა და განწყობით; 
გ) ჰკითხოს სახელი, გულდასმით მოუსმინოს, დაუთმოს სათანადო დრო, სიტუაციაში გასარკვევად დაუსვას შეკითხვები, მიაწოდოს ამომწურავი ინფორმაცია/კონსულტაცია, მომსახურების გაწევის შეყოვნების შემთხვევაში აუხსნას შეფერხების მიზეზები. საჭიროების შემთხვევაში შესთავაზოს დამატებითი მომსახურება (ქსეროქსი, იურიდიული კონსულტაციის მიღების შესაძლებლობა), საჭიროების შემთხვევაში გადაამისამართოს, აუხსნას გადამისამართების მიზეზი (ვის მიმართოს, რა დოკუმენტები მოიძიოს და ა.შ); 
დ) მოქალაქის ან/და მკვლევრის მომსახურებისას თავი უნდა შეიკავოს ნებისმიერი პირადი თუ სამსახურებრივი საუბრისგან, თუ ეს არ ემსახურება მოქალაქის ან/და მკვლევრის მომსახურებასთან დაკავშირებული პრობლემის გადაჭრას.
ე) თანამშრომლის ქცევა უნდა ეფუძნებოდეს პატივისცემას, კეთილსინდისიერებას, კორექტულობასა და თავაზიან დამოკიდებულებას მოქალაქეებისა თუ მკვლევრებისადმი და მიმართული უნდა იყოს საზოგადოებრივი ნდობის ამაღლებისკენ;
 ვ) თანამშრომლის მხრიდან დაუშვებელია ხმამაღალი ლაპარაკი, უხეში ან არაეთიკური ქცევის ნებისმიერი ფორმა; 
ზ) თანამშრომელი ვალდებულია თავიდან აიცილოს კონფლიქტური სიტუაცია, ხოლო ასეთი სიტუაციის არსებობის შემთხვევაში, უნდა მიიღოს ყველა ზომა სიტუაციის განსამუხტად.
2. სამმართველოს თანამშრომელი ვალდებულია: 
ა) დაიცვას საჯარო ინფორმაციის ხელმისაწვდომობა, კანონმდებლობით დადგენილი წესითა და მისი უფლებამოსილების ფარგლებში; 
ბ) უზრუნველყოს მოქალაქეთა ან/და მკვლევართა ზუსტი და დროული ინფორმირება იმ საკითხებზე, რომლებიც წარმოადგენენ მათი ინტერესის საგანს;
გ) უზრუნველყოს საჯარო ინფორმაციის ხელმისაწვდომობა კანონით დადგენილ ვადებში;
დ) არ გაამჟღავნოს ან/და არასამსახურებრივი მიზნებისთვის არ გამოიყენოს სამსახურებრივი საიდუმლოების შემცველი ან სხვაგვარი კონფიდენციალური ინფორმაცია, რომლის საჯაროობაც შეზღუდულია მოქმედი კანონმდებლობით და რომელიც მისთვის ცნობილი გახდა სამსახურებრივი მოვალეობის განხორციელებასთან დაკავშირებით;
ე) სამმართველოს სახელით მასობრივი ინფორმაციის საშუალებებთან ურთიერთობას უნდა ახორციელებდეს მხოლოდ ის თანამშრომელი, რომელსაც აქვს ეს უფლებამოსილება. 

მუხლი 5. სამუშაო გარემო და ადგილი, ვიზუალური იმიჯი 
სამუშაო გარემო და ვიზუალური იმიჯი მოიცავს ფიზიკურ სივრცეს/გარემოს და ვიზუალურ კულტურას, შესაბამისად სამმართველოს თანამშრომელი ვალდებულია:
ა) სამმართველოს მოქალაქეთა მისაღებში და მკვლევართა დარბაზებში დაიცვას სისუფთავე და წესრიგი. თავი შეიკავოს ხმამაღალი საუბრისგან, საკვების მიღებისგან. მოქალაქეთა მისაღებში და მკვლევართა დარბაზში არ უნდა ჟღერდეს მუსიკა. არ უნდა იყოს ჩართული ისეთი სახის აპარატურა, რაც იწვევს ხმაურს და რამაც შესაძლოა გამოიწვიოს მოქალაქეთა ან/და მკვლევართა სამართლიანი უკმაყოფილება;
ბ) იზრუნოს საკუთარ ვიზუალურ იმიჯზე, უპირატესობა მიანიჭოს ჩაცმის აკადემიურ სტილს;
გ) მოქალაქეთა მისაღებში და მკვლევართა დარბაზში სამსახურებრივი მოვალეობის შესრულების დროს ატაროს საიდენტიფიკაციო ბარათი; 
დ) სამმართველოს ყველა შენობა-ნაგებობაში მოწევა რეგულირდება “თამბაქოს კონტროლის შესახებ“ საქართველოს კანონის შესაბამისად. 

მუხლი 6. სამმართველოს მატერიალურ ფასეულობათა გამოყენება და დაცვა 
1. სამმართველოს თანამშრომელი ვალდებულია:
ა) დაიცვას მასზე მინდობილი მატერიალური ფასეულობები და ქონება: 
ბ) გამოიყენოს სამუშაო დრო და მასზე მინდობილი მატერიალური ქონება მხოლოდ სამსახურებრივი საქმიანობის შესასრულებლად; 
2. დაუშვებელია სამმართველოს მატერიალურ ფასეულობათა და ქონების გამოყენება პირადი მიზნების განხორციელებისთვის.

მუხლი 7. ელექტრონული კომუნიკაციების გამოყენება 
1. სამსახურებრივი საქმიანობის შესასრულებლად საჭირო პირობების შექმნის მიზნით, სამმართველო უზრუნველყოფს თავის თანამშრომლებს ელექტრონული კომუნიკაციების სხვადასხვა საშუალებით (ტელეფონი, პერსონალური კომპიუტერი, ფაქსი, ინტერნეტი, ელ-ფოსტა და სხვ.); 
2. ელექტრონული კომუნიკაციის მიზანია, სამსახურებრივ საქმიანობასთან დაკავშირებული ინფორმაციის მიღება-გადაცემა. დაუშვებელია მათი გამოყენება პირადი მიზნებისათვის ან/და რაიმე კანონსაწინააღმდეგო საქმიანობისთვის; 
3. პირადი სატელეფონო საუბრის ხანგრძლივობა უნდა იყოს გონივრულად ხანმოკლე და არ უნდა უშლიდეს ხელს სამსახურებრივი მოვალეობის ჯეროვნად შესრულებას.
4. ელექტრონული კომუნიკაციის საშუალებათა დანიშნულებისამებრ გამოყენებაზე კონტროლის უზრუნველსაყოფად სამმართველოს შესაბამისი სტრუქტურული ერთეული განახორციელებს მასზე მუდმივ მონიტორინგს.

მუხლი 8. ინტერესთა შეუთავსებლობა 
1 ინტერესთა შეუთავსებლობა არის მდგომარეობა ან სიტუაცია, როდესაც კონკრეტული გადაწყვეტილების მიღებისას სამმართველოს თანამშრომელს არ შეუძლია იყოს მიუკერძოებელი პირადი მიზეზებისა თუ გარეშე ზემოქმედების გამო, იგი ვალდებულია თავიდან აიცილოს ინტერესთა კონფლიქტი;
3 ინტერესთა შეუთავსებლობის წარმოქმნის შემთხვევაში, სამმართველოს თანამშრომელი ვალდებულია ამის თაობაზე აცნობოს მის უშუალო ხელმძღვანელს ან/და სამმართველოს შესაბამის სტრუქტურულ ქვედანაყოფს და მოითხოვს თვითაცილება. ამ შემთხვევაში ეს უკანასკნელი აყენებს წინადადებას სამმართველოს ხელმძღვანელობის წინაშე მისი სხვა თანამშრომლით ჩანაცვლების შესახებ; 
4 სამმართველოს თანამშრომლის სამსახურებრივი დაქვემდებარების ქვეშ მყოფ პოზიციაზე დაუშვებელია ადმინისტრაციული ხელშეკრულებით ან შრომითი ხელშეკრულებით დაინიშნოს ახლო ნათესავი, გარდა კონკურსის წესით დანიშვნისა; 
5. სამმართველოს თანამშრომელის მიერ განხორციელებული საქმიანობა არ მიიჩნევა მის მიერ დაკავებულ პოზიციასთან შეუთავსებელ საქმიანობად, თუ იგი ახორციელებს: 
ა) სამეცნიერო საქმიანობას, როგორიცაა სამეცნიერო სტატიის ან ნაშრომის გამოქვეყნება, სამეცნიერო კონფერენციაში მონაწილეობა, სამეცნიერო-კვლევით პროგრამაში მონაწილეობა; 
ბ) პედაგოგიურ საქმიანობას, როგორიცაა ლექციის წაკითხვა, ტრენინგებისა და სხვა სასწავლო პროგრამების წარმართვა და სხვა სახით პროფესიული ცოდნისა და გამოცდილების გაზიარება; 
გ) შემოქმედებით საქმიანობას, როგორიცაა კულტურული ფასეულობების, როგორც მატერიალური, ისე არამატერიალური სახით შექმნა, აღდგენა ან/და ინტერპრეტაცია; 
დ) სასპორტო საქმიანობას.  
6. სამმართველოს თანამშრომელი არ იღებს ანაზღაურებას, გარდა კანონით გათვალისწინებული შემთხვევებისა, იმ საქმიანობისათვის, რომლის განხორციელებაც მას ეთხოვა, როგორც საჯარო დაწესებულების წარმომადგენელს და გულისხმობს მის მიერ სამსახურებრივი უფლებამოსილების განხორციელებისას მიღებული ცოდნის დაინტერესებული პირის ან ფართო საზოგადოებისათვის გაზიარებას, სამუშაო თუ არასამუშაო საათებში.
7. სამმართველოს თანამშრომელი არ ახორციელებს ისეთ საქმიანობას, რომელიც საქართველოს კანონმდებლობის თანახმად, შეუთავსებელია მის მიერ საჯარო სამსახურში დაკავებულ პოზიციასთან. 
8. ნებისმიერი სახის ინტერესთა კონფლიქტი რეგულირდება კანონმდებლობის შესაბამისად. 

მუხლი 9. საჩუქარი 
1. სამმართველოს თანამშრომელი იღებს მხოლოდ კანონით ნებადართულ საჩუქარს და თავიდან ირიდებს ისეთი საჩუქრის მიღებას, რომელმაც შესაძლოა, გავლენა მოახდინოს მის მიერ სამსახურებრივი უფლებამოსილების განხორციელებაზე, ან რომელიც ეჭვქვეშ დააყენებს მის კეთილსინდისიერებას და ვალდებულს გახდის საჩუქრის მიმცემის წინაშე. 
2. სამმართველოს თანამშრომელის მიერ საანგარიშო წლის განმავლობაში ერთი წყაროდან მიღებული საჩუქრების ჯამური ოდენობა არ აღემატება მისი თანამდებობრივი სარგოს წლიური ოდენობის 15%-ს. 
3. სამმართველოს თანამშრომელის მიერ საანგარიშო წლის განმავლობაში ერთჯერადად ერთი წყაროდან მიღებული საჩუქრის ღირებულება არ აღემატება მისი თანამდებობრივი სარგოს წლიური ოდენობის 5%ს. 
4. სამმართველოს თანამშრომელი მიერ სამსახურებრივი უფლებამოსილების განხორციელებაზე  გავლენას არ მოახდენს ასევე შემდეგი საჩუქრის მიღება: 
ა) შიდა წყაროდან მიღებული საჩუქარი, ტრანსპორტირების, საცხოვრებლის ან/და კვების ხარჯები, რომლებიც გამოყოფილია სამსახურებრივი უფლებამოსილების განხორციელების მიზნით დაგეგმილ ოფიციალურ ღონისძიებებში მონაწილეობისათვის, საჯარო დაწესებულების მიერ საჯარო მოსამსახურეთა პროფესიული განვითარების მიზნით ორგანიზებულ სასწავლო პროგრამებში მონაწილეობისათვის; 
ბ) საჯარო დაწესებულების სახელით დღესასწაულებზე მიღებული საჩუქარი ან/და მისალოცი ბარათი, რომელიც არ წარმოადგენს საერთო წესიდან გამონაკლისს;
გ) ქველმოქმედების მიზნით (ავადმყოფობა, სტიქიური უბედურება, ეპიდემია და სხვ.) მიღებული ფულადი ან სხვა სახის სიკეთე;
დ) ფულადი ან სხვა სახის მატერიალური დახმარება მორალური მხარდაჭერის, თანაგრძნობის ან/და წახალისების მიზნით; ასევე საჯარო სამსახურში დამკვიდრებული ტრადიციისამებრ მნიშვნელოვანი თარიღების (ქორწინება, დაბადების დღე და სხვ.) აღსანიშნავად;
ე) მოსაწვევები ან/და ბილეთები, რომლებიც არ წარმოადგენენ საერთო წესიდან გამონაკლისს; 
ვ) საჩუქრები, პრიზები, სუვენირი ან სხვა სახის სიმბოლური საჩუქარი; რომლებიც გადაეცემა კონკურსებსა და ღონისძიებებში მონაწილეობისას; 
ზ) გარე წყაროდან მიღებული საჩუქარი - ტრანსპორტირების, საცხოვრებლის ან/და კვების ხარჯები, რომლებიც გამოყოფილია სამსახურებრივი უფლებამოსილების განხორციელების მიზნით დაგეგმილ ოფიციალურ ღონისძიებებში მონაწილეობისათვის, დონორი/საერთაშორისო ორგანიზაციის მიერ საჯარო მოსამსახურეთა პროფესიული განვითარების მიზნით ორგანიზებულ სასწავლო პროგრამებში მონაწილეობისათვის, მოსაწვევები ან/და ბილეთები, თუკი ისინი არ წარმოადგენენ საერთო წესიდან გამონაკლისს, სერტიფიკატები, საჩუქრები და პრიზები, რომლებიც გადაეცემა კონკურსებსა და ღონისძიებებში მონაწილეობისას. 
5. ხელმძღვანელ თანამდებობაზე მყოფი სამმართველოს თანამშრომელი არ იღებს მის დაქვემდებარებაში მყოფი საჯარო მოსამსახურისგან ისეთ საჩუქარს, რომელიც სხვა თანამშრომლების მიერ შეიძლება აღქმულ იქნეს საჩუქრის მიმცემი პირის უპირატეს მდგომარეობაში ჩაყენების საფუძვლად.
6.სამმართველოს თანამშრომელს უფლება არ აქვს გაწეული მომსახურების სანაცვლოდ მოქალაქისგან ან/და მკვლევრისგან მიიღოს ან მოითხოვოს ანაზღაურება, ფულადი გასამრჯელო ან სხვა სიკეთის სახით.
7.დაუშვებელია მოქალაქისაგან ან/და მკველვარისაგან ნებისმიერი სახის საჩუქარის მიღება, გარდა იმ სახის ნაბეჭდი გამოცემებისა, რომლებიც არ წარმოადგენენ ისტორიული და ბიბლიოგრაფიული ღირებულების მქონე გამოცემებს. 

მუხლი 10. გამოხატვის თავისუფლება და საზოგადოებასთან ურთიერთობი ქცევის ნორმები 
სამმართველოს თანამშრომელი:
1. ვალდებულია სამმართველოს პოზიცია საჯაროდ გამოხატოს მასზე მინიჭებული შესაბამისი უფლებამოსილების ფარგლებში. 
2. თავს შეიკავოს საჯაროდ სიძულვილის ენის გამოყენების ან/და დისკრიმინაციული ხასიათის კომენტარის გაკეთებისგან, რომელმაც შესაძლოა ეჭვქვეშ დააყენოს მისი სამსახურებრივი უფლებამოსილების მიუკერძოებლად და ობიექტურად განხორციელება. 
3. თავს შეიკავოს სამსახურებრივი მოვალეობის შესრულებისას ისეთი ქმედებებისგან, განცხადებებისაგან ან/და სოციალური აქტივობისგან, რომელმაც შესაძლოა, ეჭვქვეშ დააყენოს მის მიერ სამსახურებრივ მოვალეობათა ჯეროვანი შესრულება. 
4. თავს შეიკავოს საჯარო კომენტარის გაკეთებისგან სამსახურებრივი საქმიანობის განხორციელებისას წარმოშობილი პირადი ინტერესის მქონე საკითხებზე, რომელმაც შესაძლოა ზიანი მიაყენოს საჯარო დაწესებულების რეპუტაციას.
5. თავის უფლებამოსილებას ახორციელებს გამჭვირვალედ და ღიად, კანონით გათვალისწინებულ ფარგლებში. უზრუნველყოფს უფლებამოსილების განხორციელებისას მიღებული ინფორმაციის ხელმისაწვდომობას კანონით დადგენილ ფარგლებში როგორც სხვა თანამშრომელებისათვის, ისე საზოგადოებისათვის. 
6.საერთაშორისო ორგანიზაციებში, სასწავლო დაწესებულებებში, კონფერენციებზე, სემინარებსა და სხვა ღონისძიებებზე, სამმართველოს თანამშრომლის ქცევა არ უნდა აყენებდეს ზიანს იმ ორგანიზაციის იმიჯსა და რეპუტაციას, რომელსაც ის წარმოადგენს; 
7.საზღვარგარეთ მივლინებაში მყოფი სამმართველოს თანამშრომელი ვალდებულია მოიქცეს პროტოკოლით გათვალისწინებული წესების შესაბამისად და დაიცვას მასპინძელი ქვეყნის კანონები. 

მუხლი 11. გაცნობა და შესრულების კონტროლი 
1 სამმართველოს თანამშრომელი ვალდებულია გაეცნოს წინამდებარე წესს და სამსახურებრივი საქმიანობის შესრულების დროს იხელმძღვანელოს  და ამ პრინციპებითა და ნორმებით.
2 წინამდებარე წესის ნორმების დაცვა სავალდებულოა სამმართველოს თანამშრომელთათვის.
3.წინამდებარე წესის პრინციპების, ნორმების დაცვისა და შესრულების კონტროლს განახორციელებს სამმართველოს შესაბამისი სტრუქტურული ქვედანაყოფი;

მუხლი 12. პასუხისმგებლობა
წინამდებარე წესის დარღვევის შემთხვევაში თანამშრომელს კანონმდებლობით დადგენილი წესით, შეიძლება დაეკისროს „საჯარო სამსახურის შესახებ“ საქართველოს კანონით გათვალისწინებული დისციპლინური პასუხისმგებლობის ზომა.

მუხლი 13. ცვლილებებისა და დამატებების შეტანის წესი
 წესში ცვლილებებისა და დამატებების შეტანა ხდება სამმართველოს უფროსის ბრძანებით.
